钦定古今图书集成/明伦汇编/官常典/第007卷 > 王文禄求志编 > 《存九则》
## 钦定古今图书集成/明伦汇编/官常典/第007卷 > 王文禄求志编 > 《存九则》

沂阳王生文禄曰：予童丱时，即肆言志，期纯王云。时人目曰“狂生。” 渐长而壮，志定，言罔移，忿疾时疚，若疚在躬，郁瘠惨慨，尚晦遵养，莫或奋施。每有见，辄书之册，惧遗也。触忌者不敢示人，聊此见志尔。

今之仕者，为廉为能，不过求陞。未有实心为民者，欲
天下之治，得乎？此《大学》之道，在明明德，在亲民，在止
于至善。盖明德则能照烛民疾苦之态，而益切恻怛
之心，视民犹己，而救之恐后。止至善，即纯亦不已。盖
《大学》用世大典也。“明明德”，亲民之始事；“止至善”，亲民
之终事。

三代以上之臣皆为民，后世则为名而已，为民者盖
鲜也。夫为民即以为国，为国则涉为名，为名则口谈
为国、为民之事，假之以彰誉求陞耳。噫！亲民之学不
讲，欲复三代之治可得乎？

为贫而仕，欲士务学耳。盖不农、不工、不商，不能存活，
乃立宽限以全之，亦曰“辞尊居卑求称也。”若饥饿不
能出门，始受周至，此亦鲜矣。今未至极贫，驾言为贫
而仕，非为贫也，求富也。

子曰：“不义而富且贵，于我如浮云。”盖酌中立极之言。
岂特不义富贵，尧舜事业，亦浮云过太虚。又曰：“邦有
道，谷耻也；邦无道，谷耻也。”耻也者，耻其不称，故不义
也。由是观之，义之富贵亦鲜矣。

有官守者，时时求阜民之利，除民之害，为社稷长久
之计，不可须臾放过。盖人心好逸乐而易怠荒，况居
官又便于骄纵，必思文王“视民如伤”之心，早起念人
之俟我者众，而何可不勤？且光景易过，及时急立功，
犹为迟也。

今之为官者，太自尊大而贵重，与民隔绝，不肯视为
家事，是以治不古。若苟肯用心，每事身亲之，则不息
而久，神明之政出矣。

官船往来江上，丁夫牵挽，无间风雨寒暑昼夜。其乘
轿马者，役人服事劳苦，当思吾何才德以堪？然丁夫
之中，果有心事光明，无愧天地，反有胜吾者，是何宜
也？吾偶至此，乃时文之偶中耳，非才德之胜人，如古乡举、里选之法，必思所以宠者何为，则求所以补宠
者何事？询民瘼，安民生，其心不可不汲汲也。

为政莫大于兵刑，民生莫重于医。是以《周官》有“询听
宥赦”之详，无滥刑矣；田事讲武之预，无败兵矣；十全
十失之察，无庸医矣。今大理、刑部、都察院审录重囚，
用一己之见，都督、都司挥户战敌，乏多筭之谋，惠民
药局废而不讲，奈何能兴亲民之治也。

阁辅欲天下治，在谘访。凡出差官，俱要所过地方，人
才风俗、官吏贤否，揭帖待入京时投。凡有入京，士民
必虚心谘访，以合多者为公。即明四目达四聪，三人
占则从二人之言也。吏部以此法求御史，御史以此
法周知三司府县，则贪者惧而不为，廉者举而有劝，
天下有不向风乎？